શ્રી અરવિંદના પિતાશ્રી કૃષ્ણધનની તો અંતરની ઇચ્છા હતી કે, તેમના સંતાનો ઇંગ્લૅન્ડમાં ખ્રિસ્તી પાદરીઓ પાસે રહીને; સંપૂર્ણપણે અંગ્રેજો જેવી જ જીવનશૈલી અને કારકિર્દી અપનાવે. પરંતુ વિધાતાની યોજના કંઈક અકળ-અનોખી હતી. ઇંગ્લૅન્ડ-લંડનમાં સંપૂર્ણ પાશ્ર્ચાત્ય પરિવેશમાં અભ્યાસ કરતાં રહીને જ, શ્રી અરવિંદે તેમના ભાવિજીવનનો માર્ગ જાતે જ કંડાર્યો હતો. પ્રિય માતૃભૂમિ ભારતમાતાની સંપૂર્ણ મુક્તિનું સ્વપ્ન, શ્રી અરવિંદનું જીવન-સ્વપ્ન બની રહ્યું. એટલે જ આઈ.સી.એસ. પરીક્ષામાં ઉત્તમ પરિણામ મેળવ્યા છતાંય, ઘોડેસવારીની પરીક્ષામાં જાણી જોઈને ગેરહાજર રહીને, શ્રી અરવિંદે અંગ્રેજ હકૂમતની નોકરી નહીં કરવાનો મનોમન સંકલ્પ કર્યો હતો. ઇંગ્લૅન્ડમાં જ શ્રી અરવિંદનો સંપર્ક વડોદરાના મહારાજા શ્રી સયાજીરાવ ગાયકવાડ સાથે થયો. એ મુલાકાતની ફળશ્રુતિ રૂપે, શ્રી અરવિંદે મહારાજાના ભાવભીના નિમંત્રણથી ફેબ્રુઆરી ૧૮૯૩માં સ્વદેશ પરત આવી, ૧૩ વર્ષ સુધી વડોદરાને પોતાની કર્મભૂમિ બનાવી.